**बर्दियाको स्थानीय तहका न्यायिक समितिका पदाधिकारीहरुसँग समुदायमा सरकारी वकील कार्यक्रम सम्पन्न**

जिल्ला सरकारी वकील कार्यालय, बर्दियाको आयोजनामा स्थानीय तहका न्यायिक समितिका पदाधिकारीहरुसँग समुदायमा सरकारी वकील कार्यक्रम अन्तर्गत कानूनी सचेतना सम्बन्धी छलफल कार्यक्रम जिल्ला सरकारी वकील कार्यालय बर्दियाको सभाहलमा मिति २०८० जेठ २६ गते सम्पन्न भएको छ ।

उक्त कार्यक्रममा सहभागीहरुलार्इ सरकारी वकीलको परिचय, सरकारवादी मुद्दाहरू र समुदायबाट गरिएको अपेक्षा, अपराध पीडित संरक्षण सम्बन्धी कानूनी ब्यवस्था र बाल अधिकार संरक्षणमा कानूनी रुपमा स्थानीय तहको भूमिका विषयमा जिल्ला सरकारी वकील कार्यालय बर्दियाका जिल्ला न्यायाधिवक्ता श्री नगेन्द्र लम्सालले कार्यपत्र प्रस्तुत गरी जानकारी गराउनुभएको थियो ।

उहाँले कार्यपत्र प्रस्तुतीसँगै जिज्ञाशाको जवाफ दिंदा सरकारवादी फौजदारी मुद्दामा पीडितलार्इ न्याय दिलाउन समुदायसँग सरकारी वकीलले राखेका अपेक्षा, पीडितको संरक्षण र बालबालिकाको हितको संरक्षणमा स्थानीय तह तथा सरोकारवाला सम्बन्धित निकायहरु प्रहरी, सरकारी वकील, अस्पताल सहित पीडितलार्इ मनोसामाजिक परामर्श र पुर्नस्थापना गर्ने संस्थाहरुको भूमिका महत्वपूर्ण हुने बताउनुभयो ।

उहाँले बर्दियामा देखिएका लागूऔषध, बालविवाह, यौनजन्य अपराध, सडक दुर्घटना, आत्महत्या लगायतका अपराधहरुको न्यूनिकरणका लागि स्थानीय तह, प्रहरी, सरकारी वकील र समुदायसँग सम्बन्धित संघ संस्था र अन्य सरोकारवाला सरकारी निकायको सहयोग र समन्वयमा विभिन्न सचेतनामूलक कार्यक्रमहरु समुदायस्तर, विद्यालय र क्याम्पसहरुमा गर्दा प्रभावकारी हुने उल्लेख गर्नुभयो ।

ठाकुरबाबा नगरपालिकाका उप प्रमुख श्री विनाकुमारी भट्टरार्इलेपालिका स्तरमा बालविवाहको समस्या ब्यापक रुपमा रहेकोमा बच्चा जन्मि सकेपछि विवाह गर्ने उमेर नपुग्दै बच्चा जन्माएको जानकारी प्राप्त हुँदा बालविवाह रोकथाममा चुनौति थपिएको बताउनुभयो ।

उहाँले यौनजन्य अपराध र जिल्लामा खुला सिमानाका कारण लागू औषध दुर्ब्यसनीको संख्या बढिरहेकाले यसको रोकथामका उपायहरु अपनाउनुपर्नेमा जोड दिनुभयो ।

राजापुर नगरपालिकाका उप प्रमुख श्री मनकलाकुमारी चौधरीलेकार्यक्रममा उठाइएका विषयवस्तुहरु पीडितको संरक्षण तथा बालबालिको हित र संरक्षणका लागि स्थानीय तहमा पनि कार्यक्रमहरु निर्धारण हुनुपर्ने उल्लेख गर्नुभयो ।

बाँसगढी नगरपालिकाका उप प्रुमुख श्री इन्दिरा चौधरीले बर्दियामाबालविवाह, लागूऔषध दुर्ब्यसन र यौन हिंसा लगभग सबै पालिकाका साझा समस्याका रुपमा देखिएको बताउनुभयो ।

मधुवन नगरपालिकाका उप प्रमुखश्री अनिता चौधरीले बालविवाह र लागूऔषध नियन्त्रण जटिल समस्याको रुपमा देखिएको भएपनि वैदेशिक रोजगारीमा जाँदा ठगी हुने विषयलार्इ लिएर समेत न्यायिक समितिमा आउने गरेको बताउनुभयो ।

गुलरिया नगरपालिकाका उप प्रमुख श्री सावित्रा गौतमलेबालविवाह अहिले पनि समुदाय स्तरमा हुँदा जटिल समस्याको रुपमा रहेको उल्लेख गर्नुभयो ।

जिल्ला प्रहरी कार्यालय बर्दियाका प्रहरी नायव उपरीक्षक श्री हिक्मतबहादुर बोहोराले स्थानीय तहले समुदाय स्तरमा अपराधको न्यूनीकरणका लागि विभिन्न कार्यक्रमहरु वार्षिक कार्यक्रममा तर्जुमा गरी प्रहरी लगायत अन्य सरोकारवालाहरुको समन्वयमा सञ्चालन गर्दा प्रभावकारी हुनेमा जोड दिनुभयो ।

मार्इती नेपाल बर्दिया शाखाका संयोजक श्री गायत्री रिमालले बर्दिया जिल्ला मानव बेचबिखनको उच्च जोखिममा रहेको भारततर्फ लैजान ओसारपसारमा प्रयोग हुने जिल्ला भएकाले मानव बेचबिखनका पीडितहरुलार्इ न्याय प्रदान गर्ने क्रममा मनोसामाजिक परामर्श र नेपाली राम्रोसँग नबुझ्नेका लागि दोभाषेको ब्यवस्था हुनुपर्ने बताउनुभयो ।

उहाँले पीडितले पाउने क्षतिपूर्ति राज्यले जतिसक्दो छिटो उपलब्ध गराउने ब्यवस्था भएमा पीडितले न्यायको अनुभुति र राहत महसुस गर्ने उल्लेख गर्नुभयो ।

बर्दिया अस्पतालका ओसीएमसी फोकल पर्सन श्री सपना बाठा मगरले यौनजन्य हिंसाका पीडितलार्इ जति सक्दो छिटो अस्पतालमा पुर्याएर चेकजाँच गराउँदा प्रमाणहरु सुरक्षित हुने भएकाले यसका लागि सबै सरोकारवालाहरुबाट पहल हुनुपर्नेमा जोड दिनुभयो ।

कार्यक्रममा सरकारी वकील, बर्दियाका ८ वटा पालिका मध्ये बारबर्दिया नगरपालिका बाहेकका ७ वटा पालिकाहरुका स्थानीय तहका उपप्रमुख र उपाध्यक्ष सहितका प्रतिनिधिहरु, प्रहरी, लैङ्गिक हिंसाको क्षेत्रमा काम गर्ने संस्थाका प्रतिनिधिहरु गरी २२ जनाको सहभागीता रहेको थियो ।